Vinmonopolet forventer at 16. mai blir halvårets største salgsdag, og takker værgudene for det.

Næringsliv

Vinmonopolet solgte 820.000 vareliter den 16. mai, opplyser pressesjef Jens Nordahl overfor E24.

– Det er på nivå med 2014, men vesentlig bedre enn i fjor da maiværet var ganske dårlig, sier Nordahl.

Resultatet er tett oppunder 200.000 liter mer enn i fjor, da været heller ikke var mye å skryte av.

Nordahl forventer at 16. mai 2018 dermed blir den tredje eller fjerde største salgsdagen når årsregnskapet skal skrives, og at det blir den største i første halvår.

Ellevill time

På det meste solgte Vinmonopolet 133.000 liter i timen onsdag. «Happy hour» var mellom klokken 16 og 17, og var ifølge Nordahl like innbringende som en gjennomsnittlig tirsdag.

– Basert på historikk vil bare 5–6 timer fredag 21. desember bli like hektiske dette året, sier han.

Det er det gode været de siste dagene som får mye av æren for knallsalget, forteller Nordahl.

– Godt vær vil alltid være veldig lett synlig i våre statistikker. Vi ser økt salg generelt, men også i form av en markert vridning mot lette og lyse varer. De kategoriene som øker mest i godvær er hvitvin, musserende, rosévin, sider, øl og alkoholfritt. Det er typisk kategoriene som vil ha en ekstra økning i varmen.

Tror nordmenn unngår Sverige i solen

Nordahl har også en teori, dog ikke dokumentert, om at mange av dem som ellers ville vurdert en tur til Sverige, holder seg i landet når været er godt.

– Jeg tror det er mange som ikke vil bruke tiden sin i bilen i kø til Sverige. Det gjør at flere mennesker heller vil holde seg i landet, dra på stranden, skogstur, sole seg eller gjøre noe hyggelig med nære og kjære. Og da handler man lokalt for å spare tid. Det har jeg en sterk fornemmelse av at vil være tilfellet for mange.

Allerede onsdag ettermiddag var pressesjefens spådom at salget ville ligge langt over fjoråret i år.

– Så skal vi også huske at det var elendig vær, nesten oppsiktsvekkende kaldt og surt i fjor. Det var et stort snøfall 11. mai, og jeg husker jeg brukte vinterhabitten da jeg syklet til byen nesten helt inn mot juni. Dermed sammenligner vi med uvanlig svake tall for i fjor.

– Forventer nesten «juletrøkk»

– Vi vet at 16. mai er en dag med fullt trykk, og har bemannet deretter. Vi forventer nesten «juletrøkk» de siste timene av dagen, og det synes jo vi er veldig hyggelig, med litt vind i håret, sier Nordahl

Normalt er rundt 50 prosent salget fra Vinmonopolet rødvin på landsbasis. I går var andelen 31 prosent, mens andelen musserende var på 19 prosent, opplyser Nordahl. På årsbasis er andelen musserende 6 prosent.

– Vi kommer til å se at andelen rødvin går ned i disse dagene, selv om volumet ikke gjør det. Andelen er på synkende kurs på grunn av varmen, og erstattes med hvitvin, rosévin og musserende vin.